Τροχαίο με ένα κοπάδι αγριόχοιρων είχαν τα ξημερώματα της Παρασκευής αστυνομικοί στις Σέρρες.

Οι άνδρες της Αστυνομίας κινούνταν με το υπηρεσιακό τους όχημα στην εθνική οδό Σερρών- Δράμας, όταν, στο ύψος του δημοτικού διαμερίσματος της Πεντάπολης Σερρών ξαφνικά μπροστά τους βρέθηκε ένα κοπάδι 30 αγριόχοιρων.

Από τη σύγκρουση σκοτώθηκαν επί τόπου τουλάχιστον τέσσερα αγριογούρουνα και άλλα τραυματίστηκαν, ενώ το υπηρεσιακό όχημα καταστράφηκε σχεδόν ολοσχερώς. Ευτυχώς κανένας από τους άνδρες της ΕΛ.ΑΣ. δεν έπαθε το παραμικρό.

Ομως, στο κοπάδι έπεσε πάνω και ένα διερχόμενο φορτηγό με αποτέλεσμα να σκοτωθούν και άλλα αγριογούρουνα. Ο δρόμος έκλεισε για αρκετή ώρα, ώσπου να απομακρυνθούν από το οδόστρωμα τα νεκρά ζώα και το κατεστραμμένο όχημα.